En mand iført cowboyshorts og med en tatoveret bar overkrop sprang søndag over middag pludselig ind til løverne i Odense Zoo.

Ifølge Fyns Politi skete episoden klokken 13.25 for øjnene af hundredvis af chokerede gæster i zoologisk have, og manden kunne nemt være endt som føde for løverne.

Tilsyneladende kom han fra å-stien, som adskiller Odense Zoo, medbringende pølser.

- Han kravlede over et hegn ind til løverne. Dermed var han kun adskilt af ét hegn. Dette hegn klatrede han også op i og kastede pølser ind til løverne, fortæller Lars Fredensborg, vagtchef i Fyns Politi.

Løverne blev i sommervarmen overraskede over den uventede lækkerbidsken, uanset om det var manden eller pølserne, så de sprang op ad hegnet og har muligvis nået at ramme manden. I hvert fald hoppede manden ned igen og forsvandt ad samme vej, som han var kommet, nemlig via å-stien.

- Han var pist væk, så der er ikke noget at gå efter omkring mandens identitet, siger vagtchefen.

En dyrepasser var hurtig til at få løvernes opmærksomhed, og få dem ledt væk, så de ikke fik fat i de indkastede pølser.

- Man var selvfølgelig bange for, at der var medicin eller andet i pølserne, men løverne nåede ikke at få fat i dem, siger Lars Fredensborg.